મસ્તરામ બનતા ઍક્ટર રાહુલ બગ્ગાના ચહેરા પર ખાસ એક્સપ્રેશન્સ નથી આવતાં, પણ નાસીપાસ લેખક તરીકે તે ઘણે અંશે કન્વિન્સિંગ લાગે છે. નવોદિત હિરોઇન તારા અલિશા બેરી ભારે ક્યુટ દેખાય છે, પણ બિચારીના ભાગે એક સ્કિન શોવાળા ગીતને બાદ કરતાં ખાસ મહેનત કરવી પડે એવું કોઈ કામ નથી, પરંતુ સૌથી વધુ જલસો કરાવે છે પ્રકાશક જીજા-સાલા બનતા બન્ને કલાકાર. તેમની ઍક્ટિંગ અને તેમના મોઢે બોલાયેલા સંવાદો આખી ફિલ્મનું સૌથી સ્ટ્રૉન્ગ પાસું છે. ડિરેક્ટર અખિલેશ જયસ્વાલ અને રાઇટર ગુંજન સક્સેનાએ સશક્ત વાર્તા સર્જી‍ હોવા છતાં એ એક નાનકડા ગામના એક લેખકની વાર્તા બનીને રહી જાય છે. આવી સસ્તી પૉકેટબુક્સના આખા ઇન્ડિયામાં ફેલાયેલા ફિનૉમિનનને સમજાવવાના સ્તર સુધી પહોંચવાનો પ્રયત્ન પણ અહીં નથી કરવામાં આવ્યો.